O‘zbekistonda avtomobilni auksion orqali ijaraga berishda shartnomani notarial tasdiqlash bekor qilindi

“Fuqarolarning va tadbirkorlik subyektlarining huquqlari kafolatlari yanada kuchaytirilishi munosabati bilan O‘zbekiston Respublikasining ayrim qonun hujjatlariga o‘zgartish va qo‘shimchalar kiritish to‘g‘risida”gi qonun prezident tomonidan imzolandi, deb xabar beradi Norma.

Unga ko‘ra, endilikda avtomototransport vositalari elektron savdo platformasi vositasida elektron onlayn-auksion orqali ijaraga berilganda ijaraga berish shartnomalarini notarial tartibda tasdiqlash talab etilmaydi. Bunda, elektron onlayn-auksion natijalariga ko‘ra rasmiylashtirilgan bayonnoma ijara shartnomasi kuchiga ega bo‘ladi.
Shuningdek, “O‘zbekiston Respublikasi Savdo-sanoat palatasi to‘g‘risida”gi qonunning 9-moddasining birinchi qismi oltinchi xatboshi bilan to‘ldirilgan. Endilikda Savdo-sanoat palatasi xo‘jalik shartnomalari doirasida yuzaga keladigan yengib bo‘lmas kuch (fors-major) holatlarini tasdiqlaydi, bundan tashqi savdo bitimlari va xalqaro shartnomalar shartlariga muvofiq O‘zbekiston hududida yuzaga kelgan yengib bo‘lmas kuch (fors-major) holatlari mustasno.
Eslatib o‘tamiz, 2018-yilda Fuqarolik kodeksiga kiritilgan o‘zgartirishga muvofiq avtomototransport vositalarini 30 kungacha bo‘lgan muddatga ijaraga berish shartnomalarini notarial tasdiqlash shart emas.
 Toshkentda avtomobillar uchun yo‘l bo‘ylarida pullik to‘xtash joylari tashkil etilishi mumkin
Avvalroq hukumat qarori bilan Yengil avtomobillar va mototransport vositalarini qisqa muddatli ijaraga berish tartibi to‘g‘risidagi nizomga o‘zgartirish va qo‘shimchalar kiritilgandi. Unga ko‘ra, endi yuridik shaxslar ham avtomobillarni qisqa muddatga ijaraga olishi mumkin bo‘ldi.